**PRIJAVA GOSTIJU U TURISTIČKU ZAJEDNICU**

**e-Visitor Informacijski sustav za prijavu i odjavu turista**  
  
Dana 20. studenog 2015. godine u Narodnim novinama br. 126/15 objavljen je Pravilnik o načinu vođenja popisa turista te o obliku i sadržaju obrasca prijave turista turističkoj zajednici ([www.narodne-novine.nn.hr](http://narodne-novine.nn.hr/clanci/sluzbeni/2015_11_126_2395.html)) kojim je sustav eVisitor propisan kao centralno mjesto prijave i odjave turista, naplate boravišne pristojbe i statističkog upravljanja podacima o obveznicima i turistima.

Od 1. siječnja 2016.godine prijava i odjava turistavrši se isključivo putem jedinstvenog nacionalnog novog online informacijskog sustava eVisitor, te se od  1. siječnja 2016. godine ukidaju svi alternativni načini prijave i odjave.

**U nastavku teksta slijedi više informacija o sustavu eVisitor:**

**Informacijski sustav za prijavu i odjavu turista je jedinstveni informacijski sustav koji funkcionalno povezuje sve turističke zajednice u Republici Hrvatskoj, a biti će dostupan putem Interneta bez potrebe za posebnim instaliranjem na računalo.** Putem navedenog sustava povezat će se i međusobno dijeliti osnovne turističke informacije svih turističkih zajednica te oko 60.000 pružatelja usluga smještaja, a pojedina turistička zajednica imat će uvid u sve prikupljene podatke o pružateljima usluga smještaja i njihovim smještajnim objektima kao i kretanjima turista na svom području. Za uporabu navedenog informacijskog sustava dovoljan je Internet preglednik i Internet veza, a krajnji korisnici iz sigurnosnih će razloga dobiti posebne lozinke za pristup sustavu čime se prikupljanje i obrada podataka iz djelokruga rada turističkih zajednica usklađuje s propisima o zaštiti osobnih podataka.

Čemu će informacijski sustav za prijavu i odjavu turista služiti?

* **Prikupljanju i obradi podataka o pružateljima usluga smještaja i njihovim smještajnim objektima na području Republike Hrvatske** - u informacijski sustav za prijavu i odjavu turista se unose svi relevantni podaci o pružateljima usluga smještaja (ime/naziv, OIB, adresa) i njihovim smještajnim objektima (vrsta, kategorija, lokacija, smještajni kapacitet) dostupni iz rješenja koja izdaju Uredi državne uprave u županijama odnosno Ministarstvo turizma. Iz navedenog razloga informacijski sustav za prijavu i odjavu turista može biti upotrijebljen kao jedinstvena i lako pretraživa baza svih pružatelja usluga smještaja odnosno jedinstvena baza svih smještajnih objekata koji posluju na teritoriju RH. U tom smislu želja je da eVisitor zamijeni dosadašnje pojedinačne registre koji se zasebno vode po pojedinim županijama odnosno od strane Ministarstva turizma.
* **Obračunu i kontroli naplate boravišne pristojbe** - na temelju izvršenih prijava i odjava gostiju te podataka o pojedinom smještajnom objektu informacijski sustav za prijavu i odjavu turista će automatski, uzimajući u obzir parametre koji se odnose na kategoriju turističkog mjesta, trajanje sezone i druge elemente bitne za obračun, vršiti obračun boravišne pristojbe po pojedinom smještajnom objektu odnosno pojedinom pružatelju usluga smještaja te povezivati izvršene uplate sa zaduženjima i time izračunavati trenutnu obvezu.
* **Vršenju prijava i odjava gostiju od strane pružatelja usluga smještaja putem Interneta** - krajnji korisnici informacijskog sustava za prijavu i odjavu turista (fizičke i pravne osobe koje djeluju kao pružatelji usluga smještaja) bit će u mogućnosti putem informacijskog sustava u svako doba samostalno izvršiti prijavu i odjavu gostiju koji borave u njihovim objektima, a što će rezultirati automatiziranim popisom (knjigom) gostiju na razini svakog pojedinog objekta odnosno pojedinog pružatelja usluge smještaja.
* **Obradu i analizu podataka te izvještavanje u statističke svrhe** - navedeno će omogućiti praćenje kretanja turista gotovo u realnom vremenu, s odmakom od najviše 24 sata, po jednom ili više kriterija kao što su duljina posjeta, lokacija, spol, dob, država ili mjesto prebivališta i drugo, što će sustavu turističkih zajednica omogućiti provođenje aktivne marketinške politike, a javnosti pružiti aktualne podatke o kretanju turista. S obzirom da će dio tih podataka biti besplatno dostupan putem internetskih stranica, iste će moći koristiti i svi gospodarski subjekti koji pružaju turističke usluge u svrhu prilagodbe svoje ponude čime će se postizati sinergijski učinak svih turističkih dionika na promociju hrvatskog turizma i postizanje konkurentnosti ponude. Dodatno, pristupom bazi podataka omogućit će se i Državnom zavodu za statistiku te znanstveno-istraživačkim institucijama provođenje daljih i kompleksnijih statističkih i drugih analiza vezanih uz turistički sektor.

* **Međusobnoj suradnji tijela javne vlasti u izvršavanju zakonskih zadaća** - putem udaljenog pristupa bazi podataka informacijski sustav za prijavu i odjavu turista će omogućiti svim zainteresiranim javnim tijelima (Carinska uprava, MINT, MUP, DORH i dr.) da prikupljene podatke koriste za ostvarenje svojih zakonom propisanih zadaća, bez dodatnih administrativnih zahtjeva ili barijera.

U nastavku dostavljamo link na stranice Hrvatske turističke zajednice na kojem možete preuzeti letke za lakši i kvalitetniji rad: [www.business.croatia.hr](http://business.croatia.hr/hr-HR/Hrvatska-turisticka-zajednica/eVisitor) i [www.evisitor.hr](https://www.evisitor.hr/info/)  
  
  
Za sve dodatne informacije stojimo na raspolaganju u Informativnom centru Turističke zajednice, Bernarda Borisia 2, Funtana ili na broj telefona +385 (052) 445 119 ili e-mail info@funtana.com funtana@funtana.com .

[**Upute za rad u e-Visitoru**](http://www.coloursofistria.com/cms_media/js/legal/documents/eVisitor.pdf)

https://www.evisitor.hr/info/documents/eVisitor\_upute\_za\_TZ-13.05.2016.pdf